Waag (Steernbild)

De **Waag** (lat. **Libra**, astronoomsch Teken ♎) is een vun de modernen 88 Steernbiller un is op de Ekliptik to finnen. Dormit tellt de Waag to de Deerkreisbiller.

## Utsehn un Beschrieven

De Waag is en Steernbild twüschen den Skorpion un de Jumfer. Blots twee vun ehr Steerns sünd heller as de 3. Gröttenklass, wat dat Steernbild ’n beten weniger opfällig maakt as de annern Deerkreisbiller. Liekers is de Waag mit Free Oog to sehn.

De Positschoon vun de Waag is op de Ekliptik, so dat de Sünn, de Maand un de Planeten dör dat Steernbild dörlopen dörtehn künnt. Dormit höört se na Definitschoon to de Deerkreisbiller. Wegen de Präzesschoonsbewegen vun de Eerdass hett sik de Tiet vun’n Sünndörgang dör de Waag siet dat Öllerdom ännert. To Tiet steiht de Sünn vun’n 31. Oktober bit to’n 23. November in de Waag.

## Historie un Mythologie
De Waag höört to de klass’schen 48 Steernbiller vun de Antike, de vun Ptolemäus beschreven worrn sünd. De Beteken „Waag“ harr se al bi de Sumerer (Giš-rin) – mööglicherwies wegen de Sünn, de vör 4.000 Johren to de Tiet vun’t Dag- un Nachtgliek dor stahn hett. Villicht weer dat aver ok wegen de Stüern, de to de Tiet vun’t Johr indreven worrn sünd. De Indrievers hebbt to’n Afmeten vun dat fällige Koorn en Balkenwaag bruukt.

Bi de Babyloniers un de antiken Greken weern de Steern dorgegen to dat Steernbild Skorpion torekent un hebbt sien Scheren dorstellt. Bi de Greken hett disse Konstellatschoon dorüm den Naam *Chelai* („de Klauen“) hatt. Ok de araabschen Astronomen hebbt de Steerns to den Skorpion tellt De Steerns β un γ weern de nöördliche Scheer, de Steerns α, υ un σ weern de süüdliche Scheer.

De hüütige Naam Waag is üm 100 n. Chr. vun de Römers inföhrt worrn. För jem stünn dat Steernbild as Teken för de Gerechtigkeit. De „süüdliche Scheer“ is eerst 1930 to de Wagg rekent worrn, as de Grenzen vun de Steernbiller dör de Internatschonale Astronoomsche Union (IAU) fastleggt worrn sünd. De Steern σ Librae is vörher noch as γ Scorpii betekent worrn.

## Objekten
### Steerns

De hellste Steern is β&nbsp;Lib, de en Afstand vun 120 Lichtjohren hett. Sien Naam Zuben-el-schemali kummt ut dat Araabsche un heet „nöördliche Scheer“ (vun’n Skorpion). γ&nbsp;Lib hett en Afstand vun ruchweg 152 Lichtjohren. He heet Zuben-el-Akrab, wat „Scheer vun’n Skorpion“ bedüüt.

### Dubbelsteerns

De Steern α&nbsp;Lib is en Dubbelsteernsystem in ruchweg 77 Lichtjohren Afstand. De beiden Kumponenten staht 231″ ut’nanner un künnt dorüm al mit en eenfack Feernglas sehn warrn. Dat System liggt meist nipp un nau op de Ekliptik un warrt dorüm faken vun’n Maand bedeckt.

Dat Dubbelsteernsystem ι&nbsp;Lib is üm un bi 250 Lichtjohren wiet weg. Üm dat System to splitten bruukt een aver al en Teleskop mit tomindst 6&nbsp;cm Apen.

### Ännerliche Steerns

δ&nbsp;Lib is ruchweg 304 Lichtjohren wiet weg. He is bedeckenännerlich na den Tyyp Algol, de sien Helligkeit regelmatig ännert.

### [[Messier-Kataloog|Messier]]- un [[New General Catalogue|NGC]]-Objekten

### Annere enkelte Objekten
En intressanten Steern in de Waag stellt Gliese 581 dor, en Ro’en Dwargsteern in 20,5 Lichtjohren Afstand, de ruchweg 50 mol swacker strahlt as uns Sünn (Spektralklass: M3,5; schienbor Helligkeit: 10,56). Na ne’este Forschung hett disse Steern tomindst veer planetaarsche Objekten in’n Ümloop (Exoplaneten).

## Weblenken

* Steernbild Waag En fotograafsche Reis dör de Deerkreisbiller